

Telki Község Önkormányzata

2089 Telki, Petőfi u.1.

Telefon: (06) 26 920 801

E-mail: hivatal@telki.hu

[www.telki.hu](http://www.telki.hu)

**ELŐTERJESZTÉS**

**A KÉPVISELŐ-TESTÜLET 2022. február 14-i rendes ülésére**

**Napirend tárgya:**

**Telki község Önkormányzat és intézményei 2022.évi költségvetés beterjesztése**

**A napirendet tárgyaló ülés dátuma**: **2022. 02.14.**

**A napirendet tárgyaló ülés:** **Pénzügyi Bizottság**, **Képviselő-testület**

**Előterjesztő:** **Deltai Károly polgármester**

**Az előterjesztést készítette:** **dr. Lack Mónika jegyző**

**A napirendet tárgyaló ülés típusa:** **nyílt** / zárt

**A napirendet tárgyaló ülés típusa:** **rendes /** rendkívüli

**A határozat elfogadásához szükséges többség típusát:** **egyszerű** / minősített

**A szavazás módja:** **nyílt** / titkos

**1.Előzmények, különösen az adott tárgykörben hozott korábbi testületi döntések és azok végrehajtásának állása**:

**2. Jogszabályi hivatkozások**: ---

**3.Költségkihatások és egyéb szükséges feltételeket, illetve megteremtésük javasolt forrásai:**

Költségvetési források

**4. Tényállás bemutatása:**

A Magyarország 2022. évi központi költségvetésről szóló 2021. évi XC. törvény, valamint az államháztartásról szóló 2011. évi CXCV. törvény ( továbbiakban: Áht ) 24. § (3) bekezdése alapján a jegyző által előkészített rendelet-tervezetet a polgármester február 15-éig nyújtja be a képviselő-testületnek.

Az államháztartásról szóló törvény végrehajtásáról szóló 368/2011. (XII.31.) Korm. rendelet 27.§-ban foglaltak szerint a jegyző a költségvetési rendelet-tervezetet a költségvetési intézmények vezetőivel egyezteti, azt írásban rögzíti.

A jogszabályi előírásoknak megfelelően a Képviselő-testület korábbi költségvetési kihatású döntései, illetve a 2022. évi költségvetési törvény fő számai alapján elkészítettük Telki Község Önkormányzatának 2022. évi költségvetés tervezetét.

2022. évi költségvetési rendelet tervezet alapján az Önkormányzat és intézményei működése a továbbiakban is finanszírozható pénzintézeti forrás nélkül. A tervezés során az elsődleges szempont a pénzforgalmi mérleg egyensúlyának megteremtése.

Az előterjesztés mellékletét képező táblázatok és az önkormányzati rendelettervezet fentieknek megfelelően készült.

Telki Önkormányzatának 2021. évi költségvetésének koncepcióját a képviselő-testület a **123/2021. (XII. 13.)** számú önkormányzati fogadta el.

Telki Önkormányzatának 2022. évi költségvetéséről szóló előterjesztés mellékletét képező helyi önkormányzati rendelet-tervezet tartalmazza a helyi önkormányzat költségvetési bevételeit és költségvetési kiadásait előirányzat csoportok, kiemelt előirányzatok szerinti bontásban.

Tartalmazza a fejlesztési célokat, helyi önkormányzat engedélyezett létszámát, a költségvetés egyenlegét működési és felhalmozási cél szerinti bontásban, a költségvetés finanszírozásának módját (belső finanszírozás), a lakosságnak juttatott támogatásokat, szociális, rászorultság jellegű ellátásokat, az általános tartalékot, minden olyan szerkezeti elemet, amit a jogszabály előír.

A költségvetés készítésébe az önkormányzati intézmények vezetőivel az Áht. végrehajtásáról szóló 368/2011. (XII. 31.) Korm. rendelet 27. § (1) bekezdése értelmében egyeztetéseket lefolytattuk, az intézmények költségvetése az általuk jelzett igények szerint az önkormányzat költségvetési keretei függvényében a Képviselő-testület döntései értelmében készült.

**A 2022. évi költségvetés tervezése:**

A költségvetés tervezet összeállításánál az óvatosság elve érvényesült, alkalmazkodik a megváltozott körülményekhez, csak biztos forrásokkal számol.

Az Önkormányzat 2022. évre tervezett bevételeit és kiadásait a 4/2013 (I.11.) Kormányrendelet az államháztartás számviteléről 15. mellékletében meghatározott rovatrend szerint kell tervezni.

**A 2022. évi tervezési irányokat meghatározó alapelvek, keretek:**

* Az önkormányzat és az intézmények működőképességének biztosítása,
* Az adóbevételek növelése érdekében, hatékony kintlévőség kezelés,
* A költségvetés készítésekor a jogszabályban, szerződésben, megállapodásban szereplő kiadások elsődlegességét biztosítani szükséges,
* A kötelező feladatok finanszírozásának elsődlegessége
* A nem kötelező feladatok finanszírozásának felülvizsgálata
* Biztosítani kell az elnyert pályázatok megvalósítását,
* Törekedni kell a munkahelyek megtartására

Az Mötv. 111. § (4) bekezdése értelmében a költségvetési rendeletben működési hiány nem tervezhető, ezért a költségvetési előirányzatok tervezésekor a kötelező önkormányzati feladatoknak prioritását kell biztosítani, önként vállalt feladat csak akkor tervezhető, ha annak pénzügyi fedezete a saját bevételekből megteremthető. Különösen figyelemmel kell a likvidítás fenntartására.

2022. évben az alábbi, folyamatban lévő pályázatokhoz kapcsolódó projektek megvalósítása folytatódik:

1. KEHOP-2.2.2-15-2019-00150 azonosítószámú „***Zsámbéki medence szennyvíztisztítás fejlesztése*** (ÉMO 17)”

* támogatási szerződés megkötésének időpontja: 2019.12.23
* projekt megvalósításának tervezett időpontja: 2023.12.15
* támogatási Intenzitás: 100 %
* támogatási szerződés szerinti Telki Önkormányzatra eső támogatás: *1 397 985 594 Ft*

**2.** Magyar Faluprogram – Óvoda játszóudvar felújítása***-*** Támogatási összeg: 4.897.799,- Ft.

3. Telki edzőpark áttelepítése 1 738 122,-Ft.

**BEVÉTELEK:**

Az önkormányzati költségvetés tárgyévi bevételi előirányzat **1.042.347.000 Ft**, a 2021. évi eredeti előirányzathoz 882.102.524 Ft -hoz viszonyítva 18 %- kal nőtt.

A helyi önkormányzatok **költségvetési támogatásának** jogcímeit és összegeit az Államháztartásról és a Költségvetésről szóló törvényben meghatározott adatszolgáltatás szerinti feladatmutatók, mutatószámok alapján jogcímenként terveztük.

A 2022. évi összes támogatás eredeti előirányzat szintjén 304.299.000 Ft, 2021. évi 277.830.112.- Ft eredeti előirányzathoz viszonyítva 9,5 %-al nőtt.

***Központi költségvetési forrásokból származó bevételek, az önkormányzat bevételeinek kb 30 %-át teszik ki.***

A feladatalapú támogatásokon belül az önkormányzati hivatal működésének, az egyéb önkormányzati feladatoknak a támogatása nőtt.

A településüzemeltetési támogatásoknál a 2020. évi országosan összesített önkormányzati beszámolókban szereplő szakfeladatonként összesített kiadások alapján kerültek meghatározásra a település kategóriánkénti átlagértékek, amelyek a települések támogatásának alapját képezték. Ez a számítási módszer településünk esetében mind a négy jogcím (zöldterület gazdálkodás, közvilágítás-, köztemető-, közutak fenntartása) esetében növekedést eredményezett.

**Települési önkormányzatok működésének támogatása**

Az önkormányzatok feladatainak nagyobb részét a klasszikus értelemben vett önkormányzati feladatok (igazgatási feladatok, településüzemeltetés, közvilágítás, helyi adóztatás, stb.) teszik ki.

Ezen kötelező feladat ellátáshoz az önkormányzat feladat alapú támogatásra jogosult a központi költségvetésből.

|  |  |  |
| --- | --- | --- |
|  | 2021. | 2022. |
| Elismert hivatali létszám | **12,08 fő** |  |
| **Önkormányzati hivatal működésének támogatása** | 66 138 000 Ft | 69 046 390 |
| Zöldterület gazdálkodással kapcsolatos feladatok ellátásának támogatása | 6 584 760 Ft. | 6 793 800 |
| Közvilágítás fenntartásának támogatása | 13 472 000 Ft. | 14 405 000 |
| Köztemető fenntartásának támogatása | 100 000 Ft. | 100 000 |
| Közutak fenntartásának támogatása | 7 679 410 Ft. | 8 288 350 |
| Egyéb önkormányzati feladatok támogatása\* | 11 774 700 Ft. | 12 572 000 |
| Üdülőhelyi feladatok támogatása(évközi jogszabály vált. mód) | - | --- |
|  Polgármesteri illetmény támogatása | - | 3 610 011 |
| **Önkormányzat működési támogatása** | **105 748 870 Ft** | **114 815 551** |

A köznevelési feladatok ellátásához az önkormányzat az alábbi központi költségvetési támogatást biztosít:

* átlagbéralapú támogatás jár a pedagógusok és a nevelő munkát közvetlenül segítők jogszabályi előírások alapján elismert létszáma alapján,
* kiegészítő támogatás jár az óvodapedagógusok minősítéséből adódó többletkiadásokhoz létszámuk alapján.

|  |  |  |
| --- | --- | --- |
|  | **2021** | **2022.** |
| Óvodai gyereklétszám: | 157 fő | 147 |
| Óvodai csoportok száma: | 7 | 7 |
| Óvodapedagógusi létszám: | 15 fő | 15 |
| Minősített pedagógusok száma | 6 fő |  |
| Nevelői munkát segítők száma: | 11 fő | 11 |
|  *óvodatitkár* | *1* | *1* |
|  *dajka* | *7* | *8* |
|  *pedagógiai asszisztens* | *3* | *3* |
|  logopédus | 1 | 1 |
|  pszichológus (4 órás) | 0,5 | 0,5 |
| **Köznevelési feladatok támogatása** | **115 827 650 Ft** | **130 461 520** |
| **Finanszírozott** **- óvodapedagógus létszám****- nevelő munkát segítők létszáma** | 13,910,0 |  |

Az óvodai működési kiadások támogatási összegét a támogatás alapját képező gyermeklétszám változás befolyásolja, jelenleg folyamatosan csökkenő tendenciát mutat.

* *2014/2015 tanév 2014.október 1-i statisztikai létszáma:190 fő*
* *2015/2016 tanév 2015.október 1-i statisztikai létszáma:176 fő*
* *2016/2017 tanév 2016. október 1-i statisztikai létszáma:169 fő*
* *2017/2018 tanév 2017. október 1-i statisztikai létszáma:161 fő*
* *2018/2019 tanév 2018. október 1-i statisztikai létszáma:167 fő*
* *2019/2020 tanév 2019. október 1-i statisztikai létszáma:165 fő*
* 2020/2021 tanév 2020. október 1-i statisztikai létszáma:157 fő
* **2021/20211 tanév 2021.október 1-i statisztikai létszám: 147 fő**

**Települési önkormányzatok kulturális feladatainak támogatása**

E támogatás az önkormányzatokat lakosságszám alapján illeti meg (4490 fő) a Mötv.-ben, valamint a Kult. tv.-ben meghatározott nyilvános könyvtári feladatainak ellátásához és a közművelődési alapszolgáltatások biztosításához.

Nyilvános könyvtári ellátási és közművelődési feladatok támogatása **9.936.370** **Ft**.

Amennyiben az önkormányzat a támogatás legalább 10 %-át nem a Kult. tv. 76. § (3) bekezdés a) pontjában foglalt közművelődési alapszolgáltatáshoz kapcsolódó kiadásokra fordítja, úgy a támogatás 20 %-ának megfelelő összegre nem jogosult.

* Amennyiben a Kult. tv. 64. § (2) bekezdés a) pontja alapján a nyilvános könyvtárat fenntartó önkormányzat a támogatás legalább 10 %-át nem könyvtári dokumentum vásárlására fordítja, úgy a támogatás 20 %-ának megfelelő összegre nem jogosult.

**Működési bevételeink** előirányzatát képezik az alaptevékenységgel kapcsolatos intézményi ellátási díjak, kiszámlázott szolgáltatások és azok ÁFA bevételei, bérleti díjbevételek. Az önkormányzat működési bevételét növeli az ÉDV bérleti díj felszámított áfa-ja.

**Közhatalmi bevételek**

Önkormányzatunk működését nagyban befolyásolja a helyben képződő adók teljesítése: az iparűzési adó, telekadó, építményadó, valamint az idegenforgalmi adó.

Tervezésre került a helyi adókkal kapcsolatos pótlékok, bírságok.

Az adóbevételeket a hatályos rendeletek szerint kerülnek tervezésre, adóemelésre a tavalyi évhez viszonyítva az önkormányzat 2022.évben nem volt jogosult.

Különösen fontos az adóbehajtási és adóellenőrzési feladat ellátásának hatékonysága, a kintlévőségek minél nagyobb arányú beszedése. 2022.évben is cél az adóbehajtási és adófeltárási, ellenőrzési tevékenység szorgalmazásával tovább csökkenteni az adó hátralékállományt.

**Működési célú átvett pénzeszközök**

Az önkormányzat kötelező feladatai körében ellátandó a védőnői és iskolavédőnői szolgálat, melyet az **NEP átadott működési pénzeszköz** útján finanszíroz.

Jelenleg 2 védőnői körzet működik a települése, a harmadik védőnői körzet betöltése előreláthatólag 2022.áprilisától valósul meg.

**Felhalmozási bevételek**

Az elmúlt évek költségvetésében meghatározott mértékben terveztük a vízi-közmű bérleti díjának összegét. A bérleti díj után felszámolt forgalmi adót a működési bevételek között kell elszámolni, mivel az ÁFA befizetés szintén működési kiadáskén számolandó el.

**Finanszírozási bevételek**

A pénzmaradvány jelentős része a ÉDV által fizetett használati díj, amely a Gördülő Fejlesztési Tervben szereplő beruházások forrása.

Maradványt képez a 2021. évben megnyert pályázati támogatások fel nem használt része:

* MFP Óvoda játszóeszköz felújtás
* Telki edzőpark áttelepítése

A 2022. évi költségvetés tervezésekor 286 789 000.- Ft előző évi pénzmaradvánnyal számolunk. Ez az összeg változik, végleges értéke a 2021. évi zárszámadást követően kerül megállapításra.

**KIADÁSOK:**

Az önkormányzat működési kiadásai valamennyi területen a reális szükségletek felmérésével került tervezésre. Az önkormányzat és az önállóan működő intézmények működési kiadásait a tételesen számba vett költségek elemzésével terveztük.

Az önkormányzat és költségvetési szervei tárgyévi kiadásai **1 042 347 000 Ft.** 2021. évi eredeti előirányzathoz viszonyítva 18 %- kal nőtt.

A meglévő intézményhálózathoz tartozó személyi juttatások és annak, járulékainak előirányzatának meghatározása a hatályos jogszabályok alapján történik.

*A Telki Zöldmanó Óvoda részéről készült költségvetési tervezet az előterjesztés mellékletét képezi.*

*A Kodolányi János Közösségi Ház és Könyvtár részéről készült költségvetési tervezet az előterjesztés mellékletét képezi.*

**Személyi juttatások**

Kiadásaink jelentős részét képezi az állományban lévő dolgozók személyi juttatásainak alakulása. A személyi juttatások esetében a jogszabályi változások hatásával számolunk. A költségtérítéseket és egyéb juttatásokat is a jogszabályi előírásoknak megfelelően tervezzük. A személyi juttatások és a munkaadókat terhelő járulékok a minimálbér és a garantált bérminimum növekedésével arányosan, valamint a soros lépéseknek köszönhetően is nőtt.

A költségvetési szervek által foglalkoztatottak éves caffetéria juttatásának kerete nem haladhatja meg, a bruttó 400 000 Ft/fő összeget. Az önkormányzat a 2022.évi költségvetésében minden intézménye esetében bruttó 200 000 Ft/fő összegben biztosítja.

A fizetési számlához kapcsolódóan, az egy foglalkoztatottnak havonta adható bankszámla-hozzájárulás mértéke a 2022. évben legfeljebb 1000 forint.

**A munkaadókat terhelő járulékoknál** az előirányzatot a személyi juttatásokkal arányosan lehet kalkulálni. A szociális hozzájárulási adó mértéke 2022.január 1-től 13 %.

**Dologi kiadásaink keretében** az elkövetkezendő időszakban továbbra is jelentős feladatunk az intézmények működésének szinten tartása, azok biztonságos fenntartása, az egészségügyi feladatok ellátása, a meglévő ingatlanok karbantartása, állagának megóvása és biztosítanunk kell a község lakosságának alapellátását.

A több évre kötött feladatellátások – zöldterület gondozás, utak karbantartása, síkosság mentesítés, takarítás – elszámolásának, tervezetünk szerint december 31-ig meg kell történnie, hogy az „adott évet, adott év költségei terheljék” elv érvényesüljön.

2018. évben a Csibe Bölcsödével kötött megállapodás alapján a 10 bölcsődei férőhely erejéig bölcsődei ellátási szolgáltatás vásárlása.

2019.évben kiszervezésre került a közterületek fenntartása, valamint az intézmények üzemeltetési feladatai.

2020.évben hosszú távú (ciklus végéig tartó) feladat ellátási szerződéseket kötöttünk -közbeszerzés alapján – zöldterület-gondozásra, utak karbantartására.

A településünkön jelenleg jelentős mértékű a lakóház építés, melynek hatására az önkormányzat útjai jelentős igénybevételnek van kitéve. Az utak állapota romlik az erre a célra kapott állami támogatást és az önkormányzat által a költségvetésében biztosított forrásokat az utak karbantartására szeretné az idei évben is fordítani az önkormányzat.

***Települési támogatás***

A kötelező segélyek körén kívül további ellátások nyújtásáról és a jogosultsági feltételekről az önkormányzat szabadon dönthet. A szociális törvény az önkormányzatok által biztosítandó segélyek tekintetében annyit ír elő, hogy az önkormányzat a helyi viszonyokhoz mérten, a krízishelyzetben lévő személyek számára, illetve a helyi szociális problémák kezelésére települési támogatást nyújt.

A települési támogatás egyes típusait és jogosultsági feltételeit az önkormányzat rendeletében határozza meg.

**Fejlesztési kiadások:**

***A 2022. év során tervezett főbb beruházások***

* *KEHOP-2.2.2.-15-2016-00081 Telki község szennyvízelvezetésének fejlesztése megnevezésű projekt befejezése*

*Forrás: megítélt pályázati támogatás*

* *KEHOP-2.2.2-15-2019-00150 Zsámbéki központú regionális szennyvíztisztitó építése*

*Forrás: megítélt pályázati támogatás*

* *Magyar Falu Program – Óvodai játszóudvar fejlesztése*

*Forrás: megítélt pályázati támogatás*

***Támogatások***

Itt szerepel a Telki Kultúra Közhasznú Alapítvány bevonásával a testvérvárosi kapcsolatok támogatása.

A civil szervezetek, a sport, kulturális egyesületek támogatására 5 000 000 Ft-ot összeget kívánunk fordítani.

Az önkormányzat 2018. májustól Budakeszi HÍD Szociális, Család és Gyermekjóléti Szolgálat és Központhoz valló társulással biztosítja a gyermekjóléti és egyes szociális szolgáltatásokat. Támogatások között szerepel a budakeszi orvosi ügyelet támogatása.

**Közvetett támogatások**

Az Áht. 24. § (4) bekezdése rendelkezik arról, hogy a Képviselő-testület részére be kell mutatni a közvetett támogatásokat.

**Tartalék:**

Működési célraáltalános tartalékként 92 692 000 Ft-ot került tervezésre, melyből 9 000 000 Ft az előző évek adóhátralék beszedéséből keletkezne.

Felhalmozási tartalékként a szennyvíz vagyon üzemeltetése után fizetett használati díj - előző évek maradványa és tárgyévi- (GFT-ÉDV) 192 970 000 Ft-ot áll rendelkezésre.

**Összefoglalás:**

A költségvetés fedezetet nyújt az önállóan működő- és gazdálkodó és az önállóan működő költségvetési szervek működésére, és szigorú, takarékos gazdálkodással megteremti a rendeletben jóváhagyott felhalmozási kiadások fedezetét, melynek feltétele a tervezett bevételek beszedése és a költségvetési rendeletben megfogalmazott gazdálkodási szabályok szigorú és következetes betartása.

A 2022 évi gazdálkodás legfontosabb célja, hogy az Önkormányzat a költségvetési egyensúlyát megőrizze, a likviditását biztosítsa, az intézményi feladatellátást finanszírozza, a gazdálkodás hatékonyságát javítsa, a költségvetésben tervezett fejlesztési feladatokat és a támogatott projekteket megvalósítsa.

Kérem a Tisztelt Képviselő-testületet, hogy az előterjesztést és a rendelet-tervezetet megtárgyalni szíveskedjen.

Telki, 2022. február 11.

 Deltai Károly

 Polgármester